google/wiki40b huggingface dataset:
Nelson Cuevas

Nelson Rafael Cuevas Amarilla (sündinud 10. jaanuaril 1980 Asunciónis) on Paraguay jalgpallikoondise endine ründaja.
Cuevase karjäär algas Paraguay madalama liiga klubis Club Atlético Tembetary. 1998. aastal siirdus ta Argentina suurklubisse Club Atlético River Plate. 2004. aastal läks ta Club Américasse, kes laenas ta CF Pachucasse, kus ta tuli 2006. aastal meistriks. Selle järel naasis Cuevas Club Américasse.
Paraguay rahvuskoondises debüteeris Nelson Cuevas 29. juunil 1999 Boliivia vastu.
2002. aasta maailmameistrivõistlustel lõi Cuevas Paraguay kaks otsustavat väravat viimases alagrupikohtumises Sloveenia vastu. Mäng lõppes 3:1 võiduga ja viis Paraguay edasi kaheksandikfinaali.
Cuevas osales ka 2006. aasta maailmameistrivõistlustel, kus lõi ühe värava viimases alagrupimängus Trindidadi ja Tobago vastu. Mäng lõppes võiduga 2:0.
Cuevas lõpetas koondisekarjääri 2007. aastal Ta mängis koondises 41 korda ja lõi 6 väravat.

Isiklikku

Nelson Cuevas on 174 cm pikk ja kaalub 69 kg.
Toivo Tomson

Toivo Tomson (sündinud 17. septembril 1957 Tartus) on eesti tõlkija.

Hariduskäik

Ta lõpetas 1975. aastal Tartu 2. Keskkooli ning õppis aastatel 1975–1977 Leningradi Metsatehnilises Akadeemias. Ta lõpetas 1988. aastal Tartu Riikliku Ülikooli ajalooteaduskonna ning oli aastatel 1989–1994 sama õppeasutuse ajaloo osakonna juures kraaditaotleja.

Isiklikku

Ta valdab eesti, inglise, vene ja itaalia keelt.
Tõnu Seilenthal

Tõnu Seilenthal (sündinud 28. juunil 1947) on Eesti fennougrist, Tartu Ülikooli dotsent.
Seilenthal lõpetas Tartu Riikliku Ülikooli 1972. aastal cum laude.
Pärast ülikooli töötas ta õppejõuna Tartu Ülikooli eesti keele kateedris. 1978–1981 oli ta Helsingi Ülikooli eesti keele lektor, seejärel Jyväskylä Ülikooli eesti keele lektor. Hiljem on ta töötanud ka Eesti Teaduste Akadeemia keele ja kirjanduse instituudi direktorina ning Tartu Ülikooli uurali keelte õppetooli uurali keelte ja hungaroloogia dotsendina.

Teadustöö ja hõimutegevus

Tõnu Seilenthali peamised uurimisvaldkonnad on soomeugri keelte ajalooline morfoloogia, handi keel, ungari keel, hungaroloogia ning ungari ja eesti keele kontrastiivne uurimine.
Samuti on ta aktiivne soomeugri hõimuliikumise osaline. Ta on Fenno-Ugria Asutuse juhatuse liige ja tegutseb mitmes sugulasrahvaste kultuuriseltsis.
André Le Nôtre

André Le Nôtre (12. märts 1613 – 15. september 1700) oli maastikuarhitekt ja Versailles' lossi aednik, Louis XIV aednik. 
André Le Nôtre rajas Versailles' lossi pargi, ning oli 1645–1700 selle aednik. 
Tema isa Jean Le Nôtre oli Louis XIII aednik, kes töötas Tuileries' aias. Pierre Le Nôtre, kes samuti Tuileries' aias töötas, võis olla tema vanaisa.
Enne seda, kui André Le Nôtre Versailles's tööle hakkas, töötas ta koos Louis Le Vau ja Charles Le Bruniga Vaux-le-Vicomte'i pargis. Tema ülejäänud tööde hulka kuuluvad Château lossi, Fontainebleau lossi, Saint-Cloud' lossi ja Saint-Germaini lossiaia kujundus.
Märkimist väärib tema panus linnaplaneerimisse: Tuileries's pikendas ta lääne poole suunduvat teed, mis hiljem sai Champs-Élysées' avenüüks.
Juba 1635 nimetati ta kuninga venna, Orleans'i hertsogi Gastoni aednikuks. 26. juunil 1637 võttis ta oma isalt üle Tuileries' peaaedniku koha. Tema vastutusalasse kuulusid eriti lossile kõige lähemad alad. 1645–1646 töötas ta Fontainebleu lossi uuendamisega. Hiljem ülendati ta kõigi kuninglike aedade eest vastutajaks Prantsusmaal ja 1657 kuninglike ehitiste peakontrolöriks.
Kuninglikes dokumentides on  Le Nôtre'i mainutud üsna harva ja ta ise ei pannud samuti oma ideid üldjuhul kirja: ta väljendas ennast eelkõige aedade kaudu. Ta sai Louis XIV nõunikuks ja 1675 tõstis Louis ta aadliseisusse. Le Nôtre ja Le Brun kuulusid kuninga õukonda isega Cambrai piiramise ajal 1677.
1640 abiellus Le Nôtre Françoise Langloisiga. Neil sündis 3 last, kellest ükski täiskasvanuks ei saanud.
Liivakuklane

Liivakuklane (ka salukuklane, Formica pratensis) on sipelglaste sugukonda  kuklase perekonda kuuluv putukas. 
Ta on Eestis arvatud III kaitsekategooriasse.
Eestis võib neid leida paljudest metsatüüpidest.
Imre Pall

Imre Pall (sündinud 17. veebruaril 1951 Tartus) on Eesti informaatikateadlane.

Elulugu

Lõpetas 1969 Tallinna 7. Keskkooli, 1974 TPI arvutustehnikainseneri erialal, 1981 aspirantuuri Leningradi V. I. Lenini nim Elektrotehnika Instituudis, tehnikakandidaat (1981, samas), väitekiri "Логическое проектирование процессора, выполняющего элементарные операции обработки данных структурированного типа".
Oli 1974–1976 Teadusliku Uurimise ja Projekteerimise Instituudi insener, 1976–1977 nooremteadur, 1982–1985 Küberneetika Instituudi Arvutustehnika Erikonstrueerimisbüroo juhtivkonstruktor, 1986–1987 grupijuht, 1988–1992 projekti peakonstruktor, 1992–1999 arvutifirma ComputerLand müügijuht, 1999– arvutifirma IT Grupp AS projekti konsultant, ostujuht.
Lugenud TPI-s/TTÜ-s valikkursusi spetsialiseeritud arvutite arhitektuurist.

Teadustöö

Uurimisvaldkond: arvutustehnika – arvutite arhitektuur, struktuur, spetsialiseeritud arvutid mittenumbriliseks andmetöötluseks. Uurimistöö põhitulemused on esitatud arvutustehnika erikonstrueerimisbüroo EKTA uurimistööde aruannetes.

Isiklikku

Tema isa oli Valdek Pall.
Square-1

Square-1 ehk Square One on Rubiku kuubiku laadne pusle.
Mänguasja leiutasid Karel Hršel ja Vojtěch Kopský umbes 1990. aasta paiku. Patenditaotlus anti sisse sama aasta 8. novembril.
Pirita sõjavangide kalmistu

Pirita sõjavangide kalmistu on kalmistu Pirita linnaosas Tallinnas, aadressiga Metsavahi tee 51a. Kalmistu pindala on 0,3 ha.
Kalmistu rajati Saksa sõjavangidele juba 1944. aastal, kuid pole teada, milliste laagrite vange sinna maeti. Esimesed maetud on 1944. aastast, viimane teadaolev matus on 1950. aastast.
1957. aastal kalmistu ja kõik hauatähised likvideeriti. Praegu on teada ainult ühe algse haua koht. Kalmistu on 1995. aastast riiklik kultuurimälestis.
Parasuta

Levila

Neid võib kohata Austraalias.
Võiera

Ajalugu

Vene-Liivi sõjas hävitati 1560. aastal sõdivate vägede poolt teiste külade hulgas ka uus asula Võiera (Weyjefer). Arvatavasti on see Võiera esmamainimine.
1864. aastal andis mõisnik Carl von Ditmar Vändra koguduse õpetaja Ernst Sokolowski innustusel maad Võierasse kooli rajamiseks. Koolimaja valmis 1865. aasta 
sügisel. Õppetöö algas 20. oktoobril 1865 koolmeister Jakob Wechtersteini juhtimisel. 1873. aastal suri Wechterstein rõugetesse. Koolmeistrina/kooli juhatajana/direktorina jätkasid Jaak Nurmberg 1873–1876, Jüri Jürgenson 1876–1901, Madis Nõmmik 1902–1917, Jüri Jürgenson 1917, Jaak Tiss 1918–1922, Liina Reier (varasemad nimed Fridolin ja Ridalaan) 1922–1950, Virve Viljasoo 1950–1953, Evald Laprik 1953–1955, Eleonora Vähi 1955–1959, Olev Köösel 1959–1964, Aksel Ergma 1964–1967, Olev Köösel 1967–1969, Saima
Anderson 1969–1976.
1901. aastal ehitas Uue-Vändra vald Võierasse uue suurema koolimaja 60 õpilasele. 1953. aastal ehitati koolimaja teisele korrusele ruume juurde, sest õpilaste arv oli kasvanud sajani ja mõnel aastal ületas ka sadat.
Jüri Jürgensoni ajal oli koolis kolm klassi, õpilasi kokku umbes 50. Venemeelse koolijuhataja Madis Nõmmiku ajal oli koolitöö venekeelne. Võiera kool oli Pärnu jõe kaldal poolel teel Suurejõe ja Vihtra vahel. 1933–1934 ehitati kooli lähedale üle Pärnu jõe rippsild.
Teise maailmasõja järel oli Võiera kool 7-klassiline, 1961. aastal muudeti kool 8-klassiliseks. Võiera kool suleti 1976. aastal. Koolimaja seisis tühjana, suviti paigutati sinna erinevaid laagreid. 80-aastane maja hävis tulekahjus oktoobris 1980.
Pedro Cateriano

Pedro Álvaro Cateriano Bellido (sündinud 26. juunil 1958) on Peruu jurist ja poliitik, alates 2. aprillist 2015 Peruu peaminister.
Juulist 2012 kuni aprillini 2015 oli ta kaitseminister.
Ditiokarbonaadid

Ditiokarbonaadid ehk ksantaadid ehk ksantogenaadid on õlilaadsete ksantogeenhapete soolad ja estrid, ditiosüsihappe O-estrid.
Leelisksantogenaate (näiteks naatriumksantogenaati) saadakse väävelsüsinikust, mõnest alkoholist ja leelishüdroksiidist.
Neid kasutatakse näiteks flotatsioonivahendina. Kaaliumksantogenaatidega floteeritakse mäenduses maake. Naatriumksantogenaadid on olulised viskooskunstsiidi valmistamisel.
Tehnikas on kõige tähtsam ksantogenaat viskoosi tootmisel vahesaadusena moodustuv tselluloosksantogenaat.
Olav Sammal

Elulugu

Olav Sammal on käsitöölise poeg.
Ta lõpetas 1948. aastal Tallinna Elektromehaanika Tehnikumi ja 1952. aastal Tallinna Polütehnilise Instituudi tööstus-tsiviilehituse erialal. Aastatel 1957–1961 oli ta ETUI aspirant.
1963. aastal sai ta Eesti Teaduste Akadeemiast tehnikakandidaadi kraadi väitekirjaga "Pingete määramise võimalusi peeneteralistes betoonides".
Sammal oli aastatel 1950–1957 Riikliku Projekteerimise Instituudi Eesti Projekt konstruktor, aastatel 1962–2000 ETUI teadur ja vanemteadur, ETUI osakonna BetonTEST juhataja, aastast 2000 OÜ ETUI Betontest juhataja.

Teadustöö

Uurimisvaldkonnad: elektrooniline mõõteaparatuur ja mõõtmismetoodika betoon- ja raudbetoonkonstruktsioonide sisepingete, deformatsioonide, tugevuse ja ühtluse määramiseks. Arendanud negentroopia meetodit betooni keskkonnale ja R. W. Carlsoni betooni otsese pingemõõtmise meetodit, loonud uue pingeanduri, korraldanud BPM-tüüpi mõõteaparatuuri tootmist ja kasutusele võtmist. Viis betooni tugevuse ja ühtluse määramise löögi-impulsi meetodi mikroprotsessortehnika rakendamisega BCM-tüüpi aparatuuris vastavate mõõteseadmete valmistamise ja kasutusele võtmiseni Eestis ja mujal. Mõlema mõõtmismetoodika sünteesina loodud betoon- ja raudbetoonkonstruktsioonide tehniliste ressursside prognoosimise negentroopia meetod pälvis riikliku preemia. Aastast 1974 Rahvusvahelise Pingebetooni Föderatsiooni (FIP) liige, osalenud FIP-i töös ja esinenud ettekannetega rahvusvahelistel kongressidel. Eesti Betooniühingu asutajaliige (2004). Eesti NSV riiklik preemia (1985). 80 teadus- ja aimeartiklit, üks monograafia, 10 autoritunnistust, üks Prantsuse (1963) ja üks Inglise patent (1963).
Jeruusalemma Rahvusvaheline Kristlik Suursaatkond

Ajalooline taust

Liikumine Jeruusalemma Rahvusvaheline Kristlik Suursaatkond (JRKS) loodi pärast seda, kui Iisrael selle püha linna 1980. aastal vastuvõetud seadusega kuulutas oma jagamatuks pealinnaks. Kolmteist aastat varem 1967 oli Iisrael Kuuepäevase sõja käigus hõivanud Ida-Jeruusalemma, mida palestiinlased on sellest hoolimata pidanud ka oma pealinnaks.
Kuna paljud riigid viisid protestiks Jeruusalemma anneksiooni vastu oma saatkonnad Jeruusalemmast ära Tel Avivi, algatas JRKS kristlaste ülemaailmse liikumise kogumaks poolehoidu ja agiteerimaks Jeruusalemma rahvusvahelise tunnustamise kasuks Iisraeli jagamatu pealinnana.

Jeruusalemma Rahvusvahelise Kristliku Suursaatkonna Eesti Osakond

Jeruusalemma Rahvusvahelise Kristliku Suursaatkonna Eesti Osakond loodi mittetulundusühinguna aastal 1993. Eesti Osakonna jt JRSK kohalike algorganisatsioonide liikmeks olemise tingimuseks on kristlikku kogudusse kuulumine ja soov toetada juudi rahvast, olenemata toetuse avaldaja suhtumisest judaismi või tema geograafilisest asukohast.
Eesti kohaliku JRSK osakonna tegevuse sihiks on juudi kultuuri parema mõistmise ja Eesti Vabariigi heade suhete taotlemine Iisraeli riigiga. Osakond peab vajalikuks ka Eesti Vabariigi ametlikku vabandamist Iisraeli ees eestlaste osalemise pärast holokaustis.
Siinne JRSK osakond korraldab koosolekuid juudi usulistel ja Iisraeli riiklikel pühadel, annab välja kirjandust ja teeb koostööd Tallinna Pereraadioga. Eesti teabevälja täiendab tänu JRSK meediatööle iga nädal eetrisse ilmuv saade "Iisrael ja Meie", samuti JRSK eestikeelne ajakiri Jeruusalemma Sõnumid, mis ilmub iga kolme kuu tagant alates aastast 1997.
Kohaliku JRSK osakonna juhatuse esimeheks on Peeter Võsu.
Jeruusalemma Rahvusvaheline Kristlik Suursaatkond asub Tallinnas aadressil Pikk tn 52 ja kodulehekülg asub Iisraeli Keskuse nime all veebiaadressil http://iisrael.ee.
Sheridani maakond (Kansas)

Ajalugu

Maakond moodustati 1873. aastal.
The Independent

The Independent on Sunday

The Independent on Sunday on pühapäeviti ilmuv The Independenti sõsarleht.

The (RED) Independent

The (RED) Independent on korrapäratult ilmuv väljaanne, mis on andnud päeva müügitulust poole heategevusele. Esmaväljaanne, mille toimetajaks oli Bono, ilmus 2006. aasta mais. 2006. aasta septembris ilmunud The RED Independenti väljaande on kujundanud Giorgio Armani.
Nils Stromberg

Krahv Nils Jönsson Stromberg af Clastorp (sündinud Nils Brattman) (25. märts 1646 Jönköping – 16. august 1723 Claestorpi loss, Södermanlandi lään) oli Rootsi sõjaväelane ja riigitegelane.
1667. aastast oli ta Tartu kindluse konduktor, 1699 vabahärra, 1703 kindralleitnant, 1706 krahv, Eestimaa kindralkuberner 1706–1709 ja 12. oktoobrist 1709 kuni Riia kapitulatsioonini 3/14. juunil 1710 viimane Rootsi-aegne Liivimaa kindralkuberner.
1709 andis Stockholmi valitsus talle lisaks Eestimaa kindralkuberneri kohustustele ka Rootsi vägede ülemjuhataja ülesanded kogu Eesti-, Liivi- ja Kuramaal, mille tõttu kolis ta septembris Tallinnast Riiga, määrates Tallinnas enda asemele asekuberneriks kindralmajor Dietrich Friedrich von Patkuli (surnud 10. oktoobril 1710).
1711. määrati ta Kammerkolleegiumi e Riigikontori (rootsi keeles Statskontoret) presidendiks.
Rahvastepall

Rahvastepall on pallimäng, kus mängijad püüavad vastasvõistkonna liikmeid palliga tabada.
Seda mängitakse väljakul, mis on jaotatud kaheks võrdseks pooleks ehk linnaks.

Reeglid

Mängijad jaotatakse kahte võrdarvulisse võistkonda, neist igaühes peab olema vähemalt neli liiget. Ametlike võistluste korral kuulub igasse võistkonda 10 liiget.
Võistkondade kaptenid määravad loosimise teel kindlaks, kumb võistkond mängu alustab. Mängu käigus üritavad kapten ja tema võistkonna liikmed tabada palliga vastasvõistkonna väljakupoolel asuvaid mängijaid.
Lefcourt Colonial Building

Lefcourt Colonial Building on äripindadega kõrghoone New Yorgi linnas Midtown Manhattani ärikeskuses aadressil 295 Madison Avenue, East 41ˢᵗ Street tänava nurgal. Hoonel on 45 korrust ja see on 163,98 m kõrgune. See on ehitatud art déco stiilis ning valmis aastatel 1929–1930. Selle projekteerisid Abraham E. Lefcourt tellimusel arhitektuuribürood Charles F. Moyer Company ja Bark & Djorup.
Impeachment

Suurbritannia

Suurbritannias tegutseb impeachmenti-menetluses House of Commons prokuröri ning House of Lords kohtunikuna. Suurbritannias on süüdimõistmise korral määratud trahve, vangistust ning isegi surmanuhtlust.

USA

USA föderaalvalitsuse puhul algatab menetluse Esindajatekoda ning kohtunikuna tegutseb Senat. USAs on kõige karmim karistus ametist eemaldamine.
Andrew Johnson oli esimene USA president, kelle suhtes impeachment algatati. 1868. aastal esitati talle süüdistus selle eest, et ta püüdis õigusvastaselt eemaldada ametist toonast sõjasekretäri Edwin M. Stantonit, et ta sundis üht kindralit Kongressi välja antud õigusakti rikkuma ning lugupidamatusega Kongressi suhtes. Johnson mõisteti õigeks ühehäälelise häälteenamusega. 1974. aastal algatas Esindajatekoda kolmel alusel impeachmenti Richard Nixoni suhtes, kuid viimane astus enne menetluse algust tagasi. Detsembris 1998 esitas Esindajatekoda süüdistuse Bill Clintoni suhtes. Clintonit süüdistati valetunnistuste andmises ning õigusemõistmise takistamises, mis puudutas tema suhte uurimist Valge Maja praktikandi Monica Lewinskyga. Istungil hääletas Senat süütuksmõistmise poolt. Valetunnistuste andmise osas langesid hääled 55-45 ja õigusemõistmise takistamise osas 50-50. Süüdimõistmiseks oleks olnud vaja 67 häält.
Philip Delaporte

Philip Adam Delaporte (1868 Worms – 1928) oli Saksamaal sündinud USA protestantlik misjonär.
Ta saadeti novembris 1899 Nauru saarele. Ta saabus koos perekonnaga Hawaii saartelt Kusaie kaudu ameerika välismaakomisjoni järelevalve all.
Delaporte ja tema abikaasa Salome tõlkisid nauru keelde mitmesuguseid religioosseid tekste. Nende seas olid Uus Testament, Vana Testamendi jutustused, katekismus, lauluraamat, koolitekstid ja kirikulugu.
Aastal 1907 avaldas Delaporte sõnastiku "Taschenwörterbuch Deutsch-Nauruisch". Selles oli 65 lehekülge ja 1650 märksõna.
Bostoni misjonäriameti võttis 1917 üle Londoni misjoniselts, ja Delaporte läks koos oma perega ning noore Timothy Detudamoga USA-sse tagasi. Detudamo aitas teda tekstide tõlkimisel.
Delaporte suri hiljem USA-s.
Delaporte on kujutatud ühel Nauru postmargil.
Boyne

Viikingilaev

2006. aastal leiti Drogheda lähedalt jõesängist süvendustööde käigus viikingilaeva jäänused. Laev kaevatakse välja, kuna see ohustab laevaliiklust.
Kalle Jents

Kalle Jents (sündinud 22. juunil 1957 Karksi-Nuias) on Eesti poliitik ja XII Riigikogu liige.
Ta lõpetas aastal 1975 Nuia keskkooli (praeguse August Kitzbergi nimelise gümnaasiumi) ja aastal 1980 Tartu Ülikooli õigusteaduskonna.
1989 töötas EKP Viljandi Rajoonikomitee ideoloogiasekretärina.
Aastatel 1992–2007 oli ta AS Hetika juhataja. Eesti Reformierakonna liige on ta 3. augustist 2004. Kuulub Reformierakonna volikogusse.
Viljandi linnavolikogu liige oli ta aastatel 1989–1992 ja 2005–2007. Aastatel 2007–2011 oli ta Viljandi linnapea.
Sai Viljandi linnapeaks pärast eelmise linnapea Peep Aru siirdumist Riigikogu liikmeks.
Riigikogus kuulub ta õiguskomisjoni. Ta on kolme parlamendirühma: Eesti-Iirimaa parlamendirühma, Eesti-Makedoonia parlamendirühma ja Eesti-Tai parlamendirühma liige. Samuti on ta kolme ühenduse: Mulgimaa toetusrühma, spordi- ja liikumisharrastuse toetusrühma ning Järva- ja Viljandimaa toetusrühma liige.

Isiklikku

Ta on abielus ja kahe tütre isa.
Evelin Võigemast

Isiklikku

Evelin Võigemast abiellus 29. juulil 2005 kursusekaaslase, samuti Linnateatri näitleja Priit Võigemastiga. 12. märtsil 2007 sündis tütar Loviise ja 26. juulil 2009 poeg Lennart . Alates 2011. aastast on tema näitlejanimi Evelin Võigemast. 29. detsembril 2016 kinnitas Priit Võigemast, et nad on Evelin Võigemastiga otsustanud abielu lahutada.
Grindeks

AS Grindeks (omab kaubamärki Grindex) on Riia OMX börsil noteeritud Läti ettevõte (aktsiaselts), mis valmistab farmaatsiatooteid, ravimeid ja fütokeemilisi medikamente. Ettevõte asutati 17. oktoobril 1991 ning on aktsiaselts alates 25. augustist 1997.
Üks olulisemaid ravimeid Grindeksi jaoks on meldoonium, mida turustatakse kaubanime Mildronate all.
Jaanukse kultusekivi

Jaanukse kultusekivi on hiidrahn Harju maakonnas Kuusalu vallas.
Kivi on põhiplaanilt trapetsikujuline. Selle mõõtmed on järgmised: pikkus 10,9 m, laius 7,4 m, kôrgus 2,6 m ja ümbermõõt 28,8 m.
Unilased

Unilased (Myoxidae, sünonüümid Gliridae ja Muscardinidae) on sugukond imetajaid näriliste seltsis.
Sugukonda kuulub 9 perekonda kokku 29 liigiga.
Eestis elavad kaks unilaste liiki – pähklinäpp ja lagrits.
Raul-Levroit Kivi

Raul-Levroit Kivi (1. august 1920 – 20. oktoober 2009) oli eesti arhitekt.
Ta lõpetas 1938. aastal Tallinna Tehnikumi ehitusosakonna tehnikuna. Aastatel 1944–1950 õppis ta TPI-s arhitektuuri, lõpetades selle cum laude.
Aastatel 1950–1972 töötas ta Tartus Eesti Projekti peaarhitekti, brigadiri ja osakonnapeaarhitektina; aastatel 1972–1982 Kultuurimälestiste Riiklikus Projekteerimise Instituudis peaspetsialistina.

Isiklikku

Tema poeg oli arhitekt Raal Kivi.
Mpemba efekt

Mpemba efekt on nähtus, kus teatud tingimustel jäätub soe vesi kiiremini kui külm. Nähtus on nimetuse saanud Erasto Mpemba järgi aastal 1963. Kuigi efekti toimumise kohta leidub tõendeid, ei ole teadlased selle olemuses siiani üksmeelel. Samuti ei olda kindlad, mis tingimustel nähtus aset leiab.
Sarnase nähtuse kohta on andmeid juba antiikajast, kuigi info pole katsete kordamiseks piisavalt täpne. Efekti on proovitud seletada mitut moodi.
Vīksna raudteepeatus

Vīksna raudteepeatus on endine raudteepeatus Ieriķi–Gulbene–Abrene raudteel Balvi piirkonna Vīksna vallas Vīksna külas.
Peatus asus Riia jaamast 136,4 km kaugusel. 
Peatus avati XX sajandi kolmekümnendatel aastatel. Reisijate vedu lõpetati aastal 2001 ja siis suleti ka peatus.
Martin Ryle

Sir Martin Ryle (27. september 1918 Brighton – 14. oktoober 1984 Cambridge) oli inglise raadioastronoom, kes arendas ja kasutas uuenduslikke raadioteleskoopsüsteeme. Ta arendas terve hulga uusi raadioteleskoobi süsteeme. Ta oli esimene astronoom, kes pälvis Nobeli füüsikaauhina. See juhtus 1974. aastal, kui ta jagas auhinda koos Antony Hewishiga. 
Ryle lõpetas 1939. aastal Oxfordi Ülikooli füüsika alal. Teise maailmasõja ajal osales ta radari arendamise juures. Pärast sõda asus ta tööle Cavendishi laboratooriumi Cambridge'i Ülikoolis, kus tema uurimusrühm tegeles Päikeselt kiirgava raadiokiirguse uurimisega. Ryle osales paljude mõõdeseadmete arengu juures ning oli võtmeisikuks Tehisavaradari ja astronoomilise interferomeetria arendamise juures.
Ryle oli aastatel 1972–1982 Briti Kuninglik astronoom.
Mati Põdra

Mati Põdra (sündinud 15. jaanuaril 1968) on eesti dirigent ja muusikapedagoog. 
Aastatel 1995–2009 töötas ta Pärnu Sütevaka Humanitaargümnaasiumis muusikateoreetiliste ainete ja muusikaajaloo õpetajana, 2009–2011 Islandi Vabariigis Thorshöfnis instrumendiõpetajana, 2011–2013 Jana Tringi erakoolis kitarriõpetajana. Alates aastast 2011 on ta Lihula Muusika- ja Kunstikoolis vaskpuhkpillide ja löökpillide õpetaja. 
Õppeaastal 2010/2011 oli ta Narva Lasteülikooli lektor. 
Mati Põdra algatusel hakati alates 2008. aastast Kaitseliidu orkestreid uuesti kasutama suvistel võidupüha paraadidel. Alates 2013. aastast koordineerib ta Kaitseliidu kooli juures orkestrite õppetegevust kogu organisatsioonis.
Mati Põdra on rahvusvaheliselt tunnustatud arranžeerija, kelle seatud muusikateoseid on mänginud puhkpilli- ja sümfooniaorkestrid nii Eestis kui ka Venemaal, Lätis, Soomes, Norras, Islandil, Austrias ja Saksamaal. 2009. aasta üldlaulupeoks "Üheshingamine" koostas ta puhkpilliorkestritele viisipõimiku Uno Naissoo meloodiatest ja 2014. aasta üldlaulupeol kõlas puhkpilliorkestrite esituses viisipõimik "See kaunis maa" Kustas Kikerpuu loomingust. 2019.aasta üldlaulupeoks valmis koostöös Mart Siimeriga teos "Ärka, kannel ja harf!" puhkpilliorkestritele.
Eesti vutt

Eesti vutt on Eestis aretatud vutitõug.
Tõugu aretati Jõgevamaal Kaiaveres alates 1978. aastast ning tõug kinnitati 1988. aastal. Eesti vutitõug on ainuke Eestis aretatud põllumajanduslik linnutõug.
Ülle Kukk

Ülle Kukk (sündinud 18. novembril 1937 Tartus) on eesti botaanik ja looduskaitsja; bioloogiakandidaat (1973).

Elu- ja töökäik

Aastal 1960 lõpetas ta Tartu Riikliku Ülikooli. Aastatel 1960–1962 töötas sealsamas ning ühtlasi ka ENSV TA Eksperimentaalbioloogia Instituudis.
Aastatel 1965–1975 oli ENSV TA Tallinna Botaanikaaia teadustöötaja. Pärast seda oli 1976–1996 Eesti Metsainstituudis. Aastast 1996 EPMÜ Keskkonnakaitse Instituudis.

Teadustegevus

Oma teadustöös on ta põhjalikult käsitlenud Eesti kaitsealuseid taimi ja pärismaiseid ilutaimi, ning tegelenud haruldaste ja kaitstavate taimede leviku, bioloogia, seire ja kaitsega.
Ta on Eesti Orhideekaitse Klubi asutajaid ja ühtlasi ka juhatuse liige.
Ta kuulub Berni konventsiooni taimestiku kaitse ekspertrühma.
Ta on 1998. aastal ilmunud "Eesti punase raamatu" kaasautoreid.

Isiklikku

Tema abikaasa oli algoloog Erich Kukk.
Malepoks

Malepoks on spordiala, kus vahelduvates raundides mängitakse malet ja poksitakse.

Ajalugu

Malepoksi leiutas Madalmaade kunstnik Iepe Rubingh, kes sai idee Prantsuse filmirežissööri ja koomiksikunstniku Enki Bilali sarjast "Külm ekvaator" (prantsuse keeles Froid-Équateur).
Esimesed maailmameistrivõistlused peeti 2003. aastal, mille võitis malepoksi looja Rubingh ise. Samal aastal loodi ka Rahvusvaheline Malepoksi Liit (WCBO). Euroopa meistrivõistlusi peetakse alates 2005. aastast.

Võistlusreeglid

Võistlus sisaldab 11 raundi, neist 6 on maleraundi (paaritud) ja 5 poksiraundi (paaris), seega alustatakse alati malest. Maleraund kestab 4 minutit ning kummalgi mängijal on kokku 12 minutit male-aega. Poksiraund kestis algul 2 minutit, kuid alates 2007. aastast on selle pikkus 3 minutit. Raundide vaheaeg on 1 minut.
Võidab see võistleja, kes teeb maleraundis vastasele mati või kelle vastane jääb ajapuudusesse, lööb poksiraundis vastase nokauti või kuulutatakse võitjaks kohtuniku otsusega. Kui malepartii jääb viiki, võidab poksis punktidega juhtiv võistleja. Kui ka poksis on punkte võrdselt, võidab mustade malenditega mängiv võistleja.